**Príloha 4**

**Veda, výskum, vzdelávanie, poradenstvo a informatika**

**1. Veda, výskum, vzdelávanie a poradenstvo v poľnohospodárstve a potravinárstve**

V roku 2014 v rezorte Ministerstva pôdohospodárstva a rozvoja vidieka SR riešilo projekty výskumu a vývoja so zameraním na poľnohospodárstvo a potravinárstvo Národné poľnohospodárske a potravinárske centrum, ako priamo riadená príspevková organizácia výskumu a vývoja. Celkovo sa riešilo 22 rezortných projektov výskumu a vývoja, 5 projektov rámcových programov EÚ, 15 projektov operačného programu Veda a výskum, 50 projektov Agentúry na podporu výskumu a vývoja. Charakteristika projektov vychádzala z potrieb riešiť niektoré problematiky vo väčšom časovom intervale ako jeden rok. Strategickým cieľom bolo vytvoriť, získať a uplatniť nové poznatky pre realizáciu trvalo udržateľného rozvoja výkonného multifunkčného, environmentálne orientovaného a konkurencieschopného slovenského pôdohospodárstva v podmienkach Európskej únie a svetového agrárneho trhu. V konečnom dôsledku to pre rezortnú vedecko-výskumnú základňu znamená v rámci vedeckovýskumnej činnosti zabezpečiť prenos vedeckých poznatkov inovačného charakteru do pôdohospodárskej praxe.

Finančné prostriedky v roku 2013 boli rozdelené na dve skupiny výdavkov: účelová forma podpory výskumu a vývoja a inštitucionálna forma podpory výskumu a vývoja.

**Rezortné projekty výskumu a vývoja:** Tabuľka 1

|  |  |  |  |  |
| --- | --- | --- | --- | --- |
| **Názov organizácie výskumu a vývoja** | **Inštitucionálna forma v €** | **Účelová forma v €** | **Spolu čerpané finančné prostriedky na vedu v €** | **Počet projektov riešených a financovaných v rámci účelovej formy** |
| Národné poľnohospodárske a potravinárske centrum | **2 285 382** | **1 850 002** | **4 135 384** | **22** |

**Mimorezortné projekty výskumu a vývoja** Tabuľka 2

|  |  |  |  |
| --- | --- | --- | --- |
| **Názov organizácie výskumu a vývoja** | **Projekty Rámcových programov EÚ** | **Projekty z Operačného programu Veda a výskum** | **Projekty Agentúry na podporu výskumu a vývoja** |
| Čerpané finančné prostr. v € | Počet proj. | Čerpané finančné prostr. v € | Počet proj. | Čerpané finančné prostr. v € | Počet proj. |
| Národné poľnohospodárske a potravinárske centrum | **93 738,97** | **5** | **1 479 038,11** | **15** | **1 272 565,69** | **50** |

**Najvýraznejšie realizačné výstupy z rezortných projektov výskumu a vývoja (za každú organizáciu) za rok 2014:**

**Národné poľnohospodárske a potravinárske centrum**

• Zápis plodín do Listiny registrovaných odrôd Slovenskej republiky vyšľachtených na pracoviskách NPPC-VÚRV Piešťany: pšenica letná forma ozimná PS Elinor, PS Karkulka, PS Lubica a MS Luneta a ozimné tritikale Mareto.

• Databáza špecifických experimentálnych charakteristík detských výživ – nástroj pre hodnotenie vplyvu tepelného opracovania a skladovania na špecifické nutričné komponenty a predbežné testy autenticity.

• Publikácia: Ekonomika pestovania poľných plodín na ťažkých pôdach Východoslovenskej nížiny.

• Metodická príručka -Využitie biomasy z trávnych porastov vŕby na energetické účely.

• Metóda na zisťovanie mastitíd a laminitíd v systéme robotického dojenia pomocou údajov z počítača (metodika pre využitie v praxi).

• Komplexné zhodnotenie aktuálneho stavu senzitívneho územia Žilina a okolie s dopadom na riešenie pôdoochranných opatrení“.

**Vzdelávanie**

Agroinštitút Nitra, štátny podnik ako rezortné vzdelávacie zariadenie Ministerstva pôdohospodárstva a rozvoja vidieka SR zabezpečuje ďalšie odborné vzdelávanie a odbornú prípravu pre široký okruh pracovníkov agrosektoru, rozpracováva rezortnú koncepciu a zámery ďalšieho vzdelávania do konkrétnych vzdelávacích programov a modulov, realizuje vzdelávacie projekty na národnej i medzinárodnej úrovni. Zabezpečuje odbornú prípravu a overovanie odbornej spôsobilosti pôdohospodárskych poradcov, vydáva osvedčenia o absolvovaní odbornej prípravy, spravuje Centrálny register pôdohospodárskych poradcov a rozvíja a prevádzkuje informačný systém pre poradenstvo.

V roku 2014 boli Agroinštitútu Nitra, štátny podnik Ministerstvom školstva, vedy, výskumu a športu SR podľa § 9 ods. 2 zákona č. 568/2009 Z. z. o **celoživotnom vzdelávaní** a o zmene a doplnení niektorých zákonov vydané nasledovné potvrdenia o akreditácii vzdelávacích programov ďalšieho vzdelávania:

* Prevádzkovanie liehovarníckeho závodu na pestovateľské pálenie ovocia v rozsahu 80 hodín,
* Včelárstvo
* Modul Základy chovu včiel v rozsahu 56 hodín
* Modul Starostlivosť o včely počas včelárskeho roku v rozsahu 56 hodín,
* Agroenvironmentálno – klimatické opatrenie - v rozsahu 14 hodín,
* Práca s veľmi toxickými látkami a zmesami a toxickými látkami a zmesami
* Modul – Odborná príprava na overenie odbornej spôsobilosti na prácu s veľmi toxickými látkami a zmesami a toxickými látkami a zmesami v rozsahu 10 hodín
* Modul – Aktualizačná odborná príprava na prácu s veľmi toxickými látkami a zmesami a toxickými látkami a zmesami v rozsahu 10 hodín.

V priebehu roku 2014 Agroinštitút Nitra, štátny podnik realizoval 71 rôznych vzdelávacích aktivít, ktorých sa zúčastnilo 2 813 účastníkov.

 Realizované informačné, propagačné a vzdelávacie aktivity financovaných z opatrení Programu rozvoja vidieka SR 2007 – 2013:

* Analýza potrieb ďalšieho vzdelávania v rezorte pôdohospodárstva v rámci priority 1, z Programu rozvoja vidieka SR 2014 - 2020 a návrh riešenia implementácie opatrenia číslo 1,
* Zhodnotenie implementácie Programu rozvoja vidieka SR 2007 - 2013 a príprava Programu rozvoja vidieka na 2014 – 2020,
* Poznatky z dodržiavania krížového plnenia žiadateľov a príjemcov podpory formou priamych platieb.

 Prehľad realizovaných vzdelávacích aktivít odbornej prípravy pre získanie odbornej spôsobilosti:

* Odborná spôsobilosť v oblasti uvádzania prípravkov na ochranu rastlín v zmysle §32 ods. 6 zákona č. 405/2011 Z. z. o rastlinolekárskej starostlivosti a na základe poverenia MPRV SR č. 66/2012-100 zo dňa 16.1.2012,
* Odborná príprava potrebná na vydanie povolenia na prevádzkovanie liehovarníckeho závodu na pestovateľské pálenie - Osvedčenie Ministerstva školstva, vedy, výskumu a športu č. 2782/2014/7/1.

 Ponuka vzdelávacích aktivít reflektovala s legislatívnymi zmenami, odzrkadľovala požiadavky praxe a v roku 2014 bola rozšírená o odborné semináre s nasledovným zameraním:

* Zmeny v oblasti pozemkového práva a pozemkových spoločenstiev,
* Novela zákona č. 355/2007 Z.z. o ochrane, podpore a rozvoji verejného zdravia a o zmene a doplnení niektorých zákonov s účinnosťou od 1.8.2014,
* Zásady správy registratúry a archívnej činnosti v organizáciách
* Povinnosti vedúcich zamestnancov pri plnení úloh vyplývajúcich z pracovno -

právnych predpisov,

* Stav legislatívny v oblasti obalov a prehľad povinností vyplývajúcich zo zákona o obaloch,
* Finančná analýza podniku – metódy prognózovania finančnej situácie podniku,
* Nové trendy využívania poľnohospodárskej techniky v rastlinnej výrobe,
* Zákon o odpadoch – nové úpravy zákona a súvisiace predpisy,
* Vzdelávanie pôdohospodárskych poradcov – inovačné.

Pre oblasť bezpečnosť a ochrana zdravia pri práci a požiarna ochrana Agroinštitút Nitra aj v roku 2014 realizoval nasledovné vzdelávacie aktivity:

* Základná odborná príprava bezpečnostných technikov na základe oprávnenia Národného inšpektorátu práce SR č. VVZ-0229/09-01.2,
* Aktualizačná odborná príprava bezpečnostných technikov a autorizovaných bezpečnostných technikov na základe oprávnenia Národného inšpektorátu práce SR č. VVZ-0229/09-01.2,
* Základná odborná príprava technikov požiarnej ochrany na základe oprávnenia prezídia Hasičského a záchranného zboru č. 13/2012,
* Ďalšia odborná príprava technikov požiarnej ochrany na základe oprávnenia prezídia Hasičského a záchranného zboru č. 13/2012

Graf 1

Prameň: Agroinštitút Nitra

Vypracoval: NPPC - VÚEPP

V oblasti **medzinárodnej spolupráce** boli v roku 2014 realizované nasledovné projektové aktivity:

**Agricultural Code:** Vzdelávanie prostredníctvom vizuálnej komunikácie o prevencii pracovných rizík pri práci s poľnohospodárskymi strojmi, čo je projekt prenosu inovácií Leonardo da Vinci, realizovaný v rámci programu celoživotného vzdelávania Európskej komisie, s celkovou dĺžkou trvania 24 mesiacov.  Hlavným cieľom projektu je zvýšiť kvalitu a efektivitu procesov výučby prostredníctvom návrhu a overovania vzdelávacích materiálov, založených na báze vizuálnych komunikačných systémov.

Špecifické ciele projektu:

* podpora vzdelávania v oblasti BOZP v sektore pôdohospodárstva,
* podpora bezpečnejšej obsluhy poľnohospodárskych strojov,
* šírenie a zavádzanie využívania ochranných pracovných pomôcok a prostriedkov, a tým zároveň prispievať k ochrane zdravia pracovníkov.

Hlavným výstupom projektu sú vzdelávacie materiály, založené na výlučne vizuálnej podstate, ktoré môžu byť využité v rámci rôznych metód výučby - prezenčná forma, dištančná forma a kombinácia oboch, aby sa umožnil prístup k programom ďalšieho vzdelávania pre všetkých zamestnancov v sektore pôdohospodárstva - [www.agriculturalcode.com](http://www.agriculturalcode.com).

**NEWCAP:**  Nové európske štandardy v kontexte reformovanej Spoločnej poľnohospodárskej politiky EÚ.  Hlavným cieľom projektu NEWCAP je vytvoriť interaktívny vzdelávací program pre vidieckych aktérov (poľnohospodári, poľnohospodárski poradcovia a vidiecke obyvateľstvo), ktorý im bude poskytovať komplexné informácie z oblasti Novej reformovanej spoločnej poľnohospodárskej politiky. Výstupy projektu:

* e-learningová platforma s on-line kurzami,
* pilotné testovanie na overenie kvality on-line kurzov,
* webstánka projektu,
* projektové brožúry, plagáty,
* prezentácia projektu na sociálnych sieťach,
* info-semináre.

[www.newcap-project.eu](http://www.newcap-project.eu)

**ASSURE:**  Zabezpečenie stratégie pre zamestnanosť a zlepšovanie životného prostredia prostredníctvom školení školiteľov v oblasti novo-vznikajúceho profilu „technický konzultant pre udržateľnosť“, prostredníctvom využívania inovatívnych výukových nástrojov a prispôsobenia efektívnych vzdelávacích metód.

Ciele a výsledky:

* Vypracovanie analýzy potrieb s cieľom definovať súčasnú situáciu v oblasti trvalo udržateľného rozvoja, trhu práce, kvality existujúcich vzdelávacích materiálov, možností prenosu, ako aj identifikáciu najvhodnejších inovácií s cieľom určiť tie, ktoré najviac vyhovujú súčasným potrebám trhu práce,
* Vzdelávacie materiály, vhodné pre nadnárodné vzdelávanie učiteľov v oblasti udržateľnosti.
* Prispôsobenie, návrh a testovanie prenášaných metód a materiálov, s použitím inovatívnych vzdelávacích nástrojov: prezenčnou/on-line formou; viac ako 200 študentov, zapojených do 1. pilotnej aktivity realizovanej na medzinárodnej úrovni ako spoločná vzdelávacia aktivita,
* Definovanie nového profesijného profilu (profesijná oblasť, rozčlenenie kompetencií, profesijné prostredie a súvisiace vzdelávanie) prostredníctvom medzinárodnej spolupráce piatich krajín, formou pro-aktívnej stratégie určenej na predvídanie vzdelávacích potrieb, ktoré vyplývajú z rozvíjajúceho sa odborného profilu technický konzultant pre udržateľnosť.

<http://www.ldvassure.eu>

**FFJ:** FLAVORS & FRAGRANCES JOBS -  Projekt sa zaoberá problematikou vzdelávania a zamestnanosti v odvetví, kde trh neustále expanduje: profesiami, súvisiacimi s pestovaním a spracovaním liečivých a aromatických rastlín a rastlín využívaných v kozmetickom priemysle. V rámci projektu označované ako „príchute a vône“.

Hlavné ciele projektu:

* analýza potrieb v danom sektore,
* návrh vzdelávania v danom sektore,
* definovanie správnych postupov v rámci každej oblasti/krajiny,
* propagácia sektora.

Očakávané výsledky:

* analýza potrieb,
* vzdelávacia príručka,
* príručka správnych postupov,
* dokument: Ako podporiť daný sektor a súvisiace pracovné príležitosti,
* uznávanie kvalifikácií,
* diseminačné aktivity,
* hodnotenie, priebežná a záverečná správa.

[www.ffjobs.eu](http://www.ffjobs.eu)

**Celoživotné vzdelávanie zabezpečované Inštitútom vzdelávania veterinárnych lekárov v roku 2014**

Inštitút vzdelávania veterinárnych lekárov (ďalej len „IVVL“) v súlade so zákonom č. 39/2007 Z. z. o veterinárnej starostlivosti v znení neskorších predpisov a v zmysle vyhlášky Ministerstva pôdohospodárstva SR č. 480/2007 Z. z., o postgraduálnom vzdelávaní veterinárnych lekárov a ďalšom vzdelávaní zamestnancov orgánov veterinárnej správy a úradných veterinárnych laboratórií sa aj v roku 2014 zameral na zabezpečenie celoživotného vzdelávania v oblasti veterinárnej starostlivosti, zdravia a ochrany zvierat, veterinárnej certifikácie a kontroly pri výmenách, dovozoch a vývozoch, hygieny krmív, ekológie a veterinárnej farmácie, hygieny produktov živočíšneho pôvodu, hygieny surovín a potravín rastlinného pôvodu, ochrany spotrebiteľa a organizácie trhu.

Vo veterinárnej oblasti sa celoživotné vzdelávanie opieralo predovšetkým o Nariadenia Európskeho parlamentu a Rady (ES) č. 852/2004, č. 853/2004, č. 854/2004, č. 882/2004 a č. 178/2002. Kontinuálne celoživotné vzdelávanie zamestnancov organizácií Štátnej veterinárnej a potravinovej správy SR (ďalej len „ŠVPS SR“) je napĺňaním Stratégie vzdelávania v rezorte pôdohospodárstva SR.

Cieľom aktivít IVVL je zabezpečiť sústavné prehlbovanie a zvyšovanie kvalifikácie a odbornej spôsobilosti všetkých zamestnancov štruktúry ŠVPS SR v súlade s aktuálnymi požiadavkami na výkon jednotlivých profesijných činností z hľadiska novej legislatívy a najnovších vedeckých poznatkov vo veterinárnej medicíne, kvalite a bezpečnosti potravín.

V posudzovanom roku hlavnou činnosťou IVVL v oblasti celoživotného vzdelávania bola realizácia Národného programu vzdelávania, v rámci ktorého sa uskutočnilo 35 vzdelávacích aktivít pre 2 060 účastníkov z radov zamestnancov organizácií štruktúry ŠVPS SR. Obsahová náplň aktuálne reagovala na požiadavky výkonu všetkých odborných činností.

V rámci Národného programu vzdelávania v oblasti zdravia a ochrany zvierat počas školení odzneli témy, obsah ktorých bol v súlade so všetkými veterinárnymi požiadavkami na zdravie zvierat, na produkty živočíšneho pôvodu, vrátane vedľajších živočíšnych produktov v záujme ochrany zdravia ľudí. Lektori Odboru zdravia a ochrany zvierat ŠVPS SR v spolupráci s Odborom hygieny krmív ekológie a veterinárnej farmácie ŠVPS SR a v spolupráci s vybranými inšpektormi regionálnych veterinárnych a potravinových správ pripravili výber tém, ktoré boli prínosom pre výkon činností úradnej a veterinárnej praxe.

Jednotlivé aktivity boli zamerané predovšetkým na oblasť nákazovej situácie v Európe a v SR, ich eradikáciu (besnota, SLAK, AMO - africký mor ošípaných, KMO - klasický mor ošípaných, salmonelové infekcie, aviárna influenza). Prednášky boli zamerané aj na ochranu zvierat počas usmrcovania v súlade s NV SR č. 432/2012 Z. z., problematiku zdravia včiel, identifikáciu a registráciu zvierat. Aktuálne informácie o TSE, kontroly ŠRM, nakladanie s ŽVP a krížové plnenie. Súčasťou vzdelávacích aktivít boli informácie z FVO auditov, prezentácia z BTSF tréningových kurzov kolegami, ktorí sa zúčastnili týchto aktivít: Tréningový kurz ku SLAK–u, v Nakuru v Keni, BTSF tréningový kurz k pohotovostným plánom a ku kontrole chorôb zvierat v Berlíne, ale aj pohotovostné cvičenia v skupinách na AMO a KMO.

Odbor zahraničných vzťahov, dovozov a vývozov ŠVPS SR zameral obsah školení na prípravu, audit FVO, problematiku zložených produktov, analýzu rizík zavlečenia AMO, dovoz VŽP (vzorky na výskum a diagnostiku, obchodné vzorky), problematiku zahraničných inšpekčných kontrol, (dokladová, identifikačná kontrola), systém TRACES, dovoz spoločenských zvierat.

Predmetom školení inšpektorov z Odboru hygieny krmív, ekológie a veterinárnej farmácie ŠVPS SR boli témy zamerané najmä na úradnú kontrolu, úradné vzorky (metodické pokyny v roku 2014), kuchynský odpad - preprava, sklady, spracovanie, schvaľovanie prevádzkární (bioplynové stanice, kompostárne, spracovanie organických hnojív), BTSF – informácie, monitoringy (NPKR, MPZ, RHK), novinky v oblasti liekovej legislatívy, používanie systému TRACES pri zadávaní informácie o zásielkach VŽP do iného členského štátu (DOCOM a zásielky do tretích krajín). Právna problematika pre potreby inšpektorov na úseku hygieny krmív bola analyzovaná v správnom a priestupkovom konaní.

Informácie Odboru hygieny produktov živočíšneho pôvodu ŠVPS SR boli premietnuté do vzdelávacích programov, témy ktorých boli rozdelené podľa okruhov kontroly na veterinárne kontroly v sektoroch: mlieka - salaše, čerstvého mäsa domácich kopytníkov, čerstvého mäsa hydiny, vajec, medu, zveriny, ďalej na analýzu výsledkov vnútorných auditov, podnetov a sťažností, plánovanie a odber vzoriek na rok 2014. Odzneli aj témy súvisiace so správnym a priestupkovým konaním, úradnými kontrolami v obchodnej sieti a u výrobcov zamerané na označovanie výrobkov (chránené označenie pôvodu, chránené zemepisné označenie a zaručená tradičná špecialita).

Odbor kontroly potravín rastlinného pôvodu ŠVPS SR svoje odborné vzdelávanie nasmeroval na počítačový program KIČ, informačný systém KOBRA, informačné systémy a certifikáciu živočíšnych produktov a zvierat, novú potravinovú legislatívu, vykonávacie nariadenie Komisie č. 716/2013, vyhlášky MPRV SR (jedlé obilie, mlynské výrobky, cukrárenské výrobky, cestoviny), informácie z tréningového kurzu EÚ DG SANCO „Better Training for Safer Food“ so zameraním na zloženie potravín a informácie o potravinách, kontrolu krížového plnenia, (označovanie potravín všeobecne, výživové a zdravotné tvrdenia), kontrolu dovozu potravín neživočíšneho pôvodu z tretích krajín. Prednášky boli už tradične obohatené diskusiami. V pracovných skupinách sa riešili aktuálne situácie, aplikácia legislatívy do súčasnej praxe.

Odbor organizácie trhu ŠVPS SR sa v II. polroku 2014 stal súčasťou odboru kontroly potravín rastlinného pôvodu ŠVPS SR a tak cieľová skupina autorizovaných inšpektorov, ktorí vykonávajú kontrolu zhody s obchodnými normami OZ a inšpektori poverení kontrolou vína a vinárskych produktov boli vzdelávaní už pod vedením tohto odboru. Témy korešpondovali s ich výkonom kontrol v praxi: počítačový program KIČ, laboratórna diagnostika, odbery vzoriek vín a ich analýzy, hodnotenie odobratých vzoriek za rok 2014, plán na rok 2015, kontrola OZ na trhoviskách, skladoch, obchodnej sieti.

Odbor laboratórnej diagnostiky ŠVPS SR zorganizoval pre pracovníkov laboratórií vzdelávacie aktivity zamerané na platnú legislatívu upravujúcu kontrolu rezíduí pesticídov v rámci úradnej kontroly potravín, viacročný kontrolný program rezíduí pesticídov v potravinách a detskej výživy v SR na rok 2014 – 2016, Metodický pokyn č. 1/2014-373, vyhodnotenie NPR rezíduí pesticídov v potravinách za rok 2013, vyhodnotenie činnosti NRL, RL, plán práce NRL na rok 2014 s konkretizáciou jednotlivých činností, laboratórna diagnostika pre rok 2015, nové analytické metódy, odber vzoriek v rámci úradnej kontroly na rok 2015.

 Podrobný prehľad uskutočnených vzdelávacích aktivít v rámci Národného programu vzdelávania za rok 2014 podľa jednotlivých oblastí je uvedený v priloženej tabuľke pod bodom 1–7.

Ďalšie vzdelávanie zamestnancov štruktúry ŠVPS SR (body 8 -14) zahŕňalo atestačnú prípravu, vzdelávanie predstavených a senzorické posudzovanie potravín.

Atestačná príprava na atestačnú skúšku I. stupňa v odbore Hygiena produktov živočíšneho pôvodu a bezpečnosti potravín a v odbore Zdravie zvierat, ochrana zvierat, hygiena krmív, ekológia a veterinárna farmácia, sa v danom roku realizovala v intenciách vyhlášky MP SR č. 480/2007 Z. z. a v nadväznosti na „Koncepciu celoživotného vzdelávania orgánov veterinárnej správy“. V rámci tejto formy vzdelávania bol kladený dôraz na správne a priestupkové právo, veterinárne právne predpisy a odbornú problematiku. Atestačná príprava bola realizovaná v dvoch sústredeniach za účasti 27 frekventantov z toho dvaja mimo organizácií ŠVPS SR. Traja atestanti, absolventi atestačnej prípravy v roku 2013, absolvovali skúšky v odbore laboratórna diagnostika.

Atestačnej prípravy na atestačnú skúšku II. stupňa v odbore Zdravie zvierat, ochrana zvierat, hygiena krmív, ekológia a veterinárna farmácia 2. časť sa zúčastnili 10 zamestnanci organizácií štruktúry ŠVPS SR a jeden súkromný veterinárny lekár. V odbore Hygiena produktov živočíšneho pôvodu a bezpečnosť potravín - 1. časť bolo vyškolených 8 atestantov. Program atestačnej prípravy bol vypracovaný v spolupráci s príslušnými odbormi ŠVPS SR. Atestačnú skúšku II. stupňa v roku 2014 obhájilo pred skúšobným senátom celkovo 9 zamestnancov organizácií štruktúry ŠVPS SR. Traja atestanti úspešne obhájili atestačnú prácu v odbore Hygiena produktov živočíšneho pôvodu a bezpečnosť potravín, traja v odbore Zdravie zvierat, ochrana zvierat, po jednom v odbore Laboratórna diagnostika, Veterinárna farmácia a v odbore Veterinárna ekológia a živočíšne vedľajšie produkty. Zoznam obhájených atestačných prác vrátane anotačných záznamov je uverejnený na stránke www.ivvl.sk. Vzdelávania vedúcich služobných úradov a ďalších zodpovedných osôb pri ochrane osobných údajov sa zúčastnilo 64 osôb počas jedného seminára. V oblasti senzorického posudzovania potravín bolo vyškolených 10 pracovníkov.

Celkovo pre organizácie štátnej správy bolo inštitútom zabezpečených 40 vzdelávacích aktivít pre 2 232 pracovníkov.

Mimo hlavnej cieľovej skupiny zamestnancov štruktúry ŠVPS SR IVVL každoročne realizuje vzdelávacie programy aj pre agrosektor. Uvedené aktivity sú zhrnuté v časti II tabuľky ( body 15 -28 ).

V sledovanom období IVVL pokračoval v realizácii školení poľovníkov, ktoré zorganizoval v počte päť pre 119 záujemcov. Následne bolo uskutočnených desať termínov záverečných skúšok pre 113 vyškolených poľovníkov (šesť účastníkov školení poľovníkov bolo s veterinárskym vzdelaním a skúšku nevykonávalo). V rámci preškoľovania vyškolených osôb sa uskutočnilo 12 termínov preškolení s účasťou 361 osôb. Predmetného vzdelávania sa zúčastnili predovšetkým poľovníci, ktorí vykonali skúšku odbornej spôsobilosti v roku 2009 (platnosť osvedčenia o odbornej spôsobilosti končila v priebehu roku 2014). Legislatívny rámec vzdelávania tvorili vybrané nariadenia EÚ, Vyhláška MPRV SR č. 13 z 13. januára 2012, ktorou sa ustanovujú podrobnosti o skúškach poľovníkov o hygiene zveriny a ochrane zdravia osôb, o vedení evidencie a o požadovaných hláseniach a Metodický pokyn Štátnej veterinárnej a potravinovej správy SR č. 10/2012 - Skúšky poľovníkov, vedenie evidencie a požadované hlásenia. Všetky aktivity prebiehali v rámci celého Slovenska, podľa požiadaviek a regionálnej príslušnosti poľovníkov. Lektormi boli skúsení odborníci, dlhodobo pôsobiaci v tejto oblasti.

Medzi odborné školenia určené pre samosprávu obcí, mestské polície a občianske združenia patrí „Odchyt túlavých zvierat“, ktoré absolvovalo 33 účastníkov počas dvoch aktivít.

V roku 2014 bolo na 9 aktivitách vyškolených v rámci akreditovaného vzdelávacieho programu „Ochrana zvierat pri preprave“ 265 záujemcov z celého Slovenska. Z celkového počtu sa modulom „Podmienky prepravy domácich nepárnokopytníkov, hovädzieho dobytka, domácich oviec, domácich kôz a ošípaných“ vyškolilo 52,5 % účastníkov, modulom „Podmienky prepravy hydiny, domáceho vtáctva a domácich králikov“ 17,8 % účastníkov, modulom „Podmienky prepravy domácich mačiek a domácich psov“ 14,7 % a modulom „Podmienky prepravy iných cicavcov, vtákov, iných stavovcov a studenokrvných živočíchov“ 15 % účastníkov.

IVVL začal realizovať v roku 2013 vzdelávací program „Ochrana zvierat počas usmrcovania“, ktorý je akreditovaný v troch moduloch: Párnokopytníky a nepárnokopytníky; Hydina a domáce vtáctvo a Kožušinové zvieratá, králiky, zajace. Do konca roka 2014 sme v tomto programe vyškolili a vydali 106 dočasných osvedčení, 184 prechodných osvedčení a 150 osvedčení o absolvovaní akreditovaného vzdelávacieho programu. V týchto školeniach budeme pokračovať aj v roku 2015.

Medzi ďalšie odborné školenia akreditované Akreditačnou komisiou Ministerstva školstva, vedy, výskumu a športu SR určené pre pracovníkov zaoberajúcich sa chovom, výcvikom koní, starostlivosťou o zdravie koní patrí školenie „Podkúvač“. Záverečnou skúškou tento kurz absolvovali štyria podkúvači. Zoznam akreditovaných školení je uvedený na www.ivvl.sk.

 V spolupráci s Ústavom štátnej kontroly veterinárnych biopreparátov a liečiv v Nitre sme pripravili vzdelávacie aktivity určené pre držiteľov rozhodnutia o registrácii veterinárnych liekov a pre držiteľov povolenia na výkon veľkodistribúcie veterinárnych liekov vydaných v SR. Školenie absolvovalo spolu 46 účastníkov.

IVVL aj prostredníctvom vyššie uvedených vzdelávacích aktivít operatívne reagoval na novovzniknuté legislatívne zmeny a potreby uskutočniť vzdelávanie v týchto oblastiach.

Celkovo v roku 2014 bolo zrealizovaných 86 vzdelávacích aktivít s počtom účastníkov 3 342.

Súčasťou štruktúry IVVL je aj Špecializované senzorické laboratórium, ktoré v roku 2014 využila aj Univerzita veterinárskeho lekárstva a farmácie v Košiciach v rámci praktických cvičení z predmetu Meat Hygiene and Technology. Na štyroch cvičeniach sa zúčastnilo 52 zahraničných študentov univerzity.

 Vyššie uvedené aktivity v požadovanom rozsahu a kvalite mohol IVVL realizovať najmä vďaka erudovaným lektorom z radov zamestnancov ŠVPS SR a jej organizácií, ktorým vyjadrujeme úprimnú vďaku.

**Vzdelávacie aktivity organizované IVVL v roku 2014** Tabuľka 3

|  |  |  |  |
| --- | --- | --- | --- |
| **Por.č.** | **Názov vzdelávacej aktivity** | **Počet** **aktivít** | **Počet účastníkov** |
| **I. Celoživotné vzdelávanie zamestnancov organizácií ŠVPS SR** |
| **A: Národný program vzdelávania podľa odborných činností** |
| 1. | Zdravie a ochrana zvierat | 5 | 297 |
| 2. | Zahraničné vzťahy, dovozy a vývozy | 3 | 90 |
| 3. | Hygieny krmív, ekológie a veterinárnej farmácie  | 5 | 315 |
| 4. | Hygiena produktov živočíšneho pôvodu  | 7 |  520 |
| 5. | Kontrola potravín rastlinného pôvodu  | 7 | 625 |
| 6. | Organizácia trhu | 2 | 45 |
| 7. | Laboratórna diagnostika, rýchly výstražný systém a certifikácia  | 6 | 168 |
| *Spolu: Národný program* | *35* | *2060* |
| **B: Ďalšie vzdelávanie**  |
| 8. | Atestačná príprava 1. stupňa | 2 | 23 |
| 9. | Atestačná príprava 2. stupňa | 2 | 18 |
| 10. | Atestačná skúška 1. stupňa | 1 | 3 |
| 11. | Atestačná skúška 2. stupňa | 3 | 9 |
| 12. | Výklad zákona o ochrane osobných údajov v praxi | 1 | 64 |
| 13. | Vzdelávanie predstavených | 1 | 45 |
| 14. | Senzorické posudzovanie čerstvého mäsa a mäsových výrobkov | 1 | 10 |
| *Spolu: Ďalšie vzdelávanie* | *11* | *172* |
| *Spolu: Zamestnanci organizácií ŠVPS SR* | *46* | *2232* |
| **II. Vzdelávacie aktivity pre ostatné cieľové skupiny** |
| 15. | Odchyt túlavých zvierat | 2 | 33 |
| 16. | Ochrana zvierat pri preprave  | 9 | 265 |
| 17. | Ochrana zvierat pri preprave (SVŠ Barca) - projekt | 1 | 4 |
| 18. | Školenie poľovníkov o hygiene zveriny a ochrane zdravia ľudí | 5 | 119 |
| 19. | Skúšky poľovníkov | 10 | 113 |
| 20. | Preškolenie poľovníkov | 12 | 361 |
| 21. | Ochrana zvierat počas usmrcovania | 2 | 72 |
| 22. | Podkúvač | 1 | 4 |
| 23. | Atestačná príprava 1. stupňa \* | - | 4 |
| 24. | Atestačná príprava 2. stupňa \* | - | 1 |
| 25. | Senzorické posudzovanie čerstvého mäsa a mäsových výrobkov \*\* | - | 10 |
| 26. | Seminár pre držiteľov rozhodnutia o registrácii veterinárnych liekov | 1 | 25 |
| 27. | Seminár pre držiteľov povolenia na výkon veľkodistribúcie veterinárnych liekov vydaných v SR  | 1 | 21 |
| 28. | Informačný deň: Ochrana zvierat používaných na vedecké účely podľa požiadaviek ustanovených v NV SR č. 377/2012 Z.z. | 2 | 78 |
| *Spolu: Ostatné cieľové skupiny*  | *46* | *1110* |
| **Spolu počet aktivít a počet účastníkov k 31.12.2014** | **92** | **3342** |

Poznámka:

 \*Účastníci mimo podriadených organizácii ŠVPS SR v rámci bodu 8. a 9.

 \*\*Zamestnanci potravinárskych firiem a spoločností v rámci bodu 14.

## Informatika

**Ministerstvo pôdohospodárstva a rozvoja vidieka SR (MPRV SR)** v roku 2014 v súlade s realizáciou štátnej politiky informatizácie na ministerstve a v organizáciách v riadiacej pôsobnosti ministerstva pokračovalo v uplatňovaní zákona č. 275/2006 Z.z. o informačných systémoch verejnej správy a o zmene a doplnení niektorých zákonov v znení neskorších predpisov, výnosu Ministerstva financií SR č. 276/2014 Z.z. 3. októbra 2014, ktorým sa mení a dopĺňa výnos Ministerstva financií Slovenskej republiky č. 55/2014 Z.z. o štandardoch pre informačné systémy verejnej správy a zákona č. 305/2013 Z.z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákona o e-Governmente).

 MPRV SR 31.12.2014 ukončilo aktívnu prevádzku Integrovaného ekonomického systému rezortu pôdohospodárstva (IES RP) na MPRV SR a v súlade s protokolom o podmienkach realizácie zapojenia Ministerstva pôdohospodárstva a rozvoja vidieka SR do Ekonomického informačného systému Ministerstva financií SR (EIS MF SR), bolo od 1.1.2015 MPRV SR a jeho rezortné organizácie zapojené do Ekonomického informačného systému MF SR. Týmto krokom došlo k optimalizácii nákladov vynakladaných na zabezpečovanie prevádzky a rozvoj doteraz využívaného informačného systému IES RP na báze SAP na MPRV SR.

V rámci rezortu pôdohospodárstva a rozvoja vidieka pokračuje MPRV SR aj naďalej v koordinácii činností súvisiacich so zabezpečovaním povinností vyplývajúcich zo zákona č. 3/2010 Z.z. o národnej infraštruktúre pre priestorové informácie (NIPI) a smernice Európskeho parlamentu a Rady 2007/2/ES, ktorou sa zriaďuje Infraštruktúra pre priestorové informácie v Európskom spoločenstve (INSPIRE).

**Štátna veterinárna a potravinová správa SR (ŠVPS SR)** v roku 2014 pokračovala v riešení úloh na zabezpečenie informatizácie Štátnej veterinárnej a potravinovej správy SR a jej priamo riadených organizácií. Značné úsilie sa venovalo rozvoju Veterinárneho informačného systému (VIS), ktorého uplatnenie je nevyhnutné na riešenie veterinárnych úloh na jednotlivých stupňoch riadenia. Informačný systém VIS sa doplňoval o nové moduly, dolaďoval sa modul pre komunikáciu s laboratórnymi systémami a tiež sa upravoval na základe požiadaviek jednotlivých užívateľov (RVPS, SVL).Taktiež sa pokračovalo prostredníctvom Virtuálnej privátnej siete (VPN) v uplatňovaní celoslovenského sieťového programu na Kontrolnú inšpekčnú činnosť (KIČ), ktorý je produktom odboru informatiky ŠVPS SR. V aplikácii KIČ sa priebežne aktualizovala a upravovala najmä časť evidencie právnych subjektov a prevádzkarní. Aplikácia bude aj naďalej rozvíjaná podľa požiadaviek užívateľov.

**Pôdohospodárska platobná agentúra (PPA)** sekcia informačných technológií, prostredníctvom ktorej MPRV SR zabezpečuje mechanizmy čerpania európskych fondov, realizovala v oblasti prevádzky a rozvoja Informačno-komunikačných technológií (IKT) vo svojej pôsobnosti hlavne činnosti v oblasti zlepšovania využívania a kvality IKT, rozširovania funkcionality a integrácie svojich kľúčových aplikácií IACS a AGIS s dôrazom na implementáciu reformy Spoločnej poľnohospodárskej politiky na podmienky programového obdobia 2014 – 2020 a ďalšie strategické dokumenty, ktoré sú pre PPA záväzné. Implementovala stratégiu „Elektronizácia služieb PPA“, ktorej obsahom je znižovanie administratívnej náročnosti, zefektívňovanie a elektronizácia procesov, odstránenie duplicitného zadávania údajov, transparentnosť a zjednodušenie kontrolných a vykazovacích činností. Súčasťou procesu je vzájomná integrácia pôvodne samostatných informačných systémov PPA a integrácia s registrami Verejnej správy (VS). Projekt rozsahom, náročnosťou a previazanosťou na ďalšie systémy a registre VS, ktoré sú v procese rozvoja bol v období 2007 – 2013 realizovaný čiastočne a bude pokračovať v programovacom období 2014 – 2020.

V roku 2014 PPA implementovala tieto časti strategického zámeru „Elektronizácia služieb PPA“:

* *Jednotný register žiadateľov*, ktorý bude poskytovať služby pre agendové informačné systémy PPA a projektové podporné schémy (IACS, AGIS, PRV), pre ekonomické moduly systému SAP a procesy elektronickej komunikácie v PPA (podateľňa, registratúra). V budúcnosti bude prístupný pre IS rezortu, čím bude uvedený na úroveň celorezortného registra,
* *Úprava IS AGIS*na administrovanie projektových podpôr, nastavenie pre systém výziev v rámci PRV, upravené funkcionality AGIS a IACS spracovania pohľadávok, nezrovnalostí a vrátených finančných prostriedkov, finančného riadenia monitorovania projektov,
* *implementácia SEPA* - jednotná oblasť platieb v €, implementáciu IBAN do IS - SAP, IACS a AGIS,
* *uvedenie do prevádzky modul eKNM*– Elektronická kontrola na mieste, možnosť administrovania kontrol na mieste prostredníctvom internetu (prístup kontrolórov do IACS prostredníctvom internetu, administráciu kontrol s prezeraním histórie, prideľovanie a filtrovanie kontrol, vytvárania tlačových zostáv, príprava podkladov, zápis výsledkov s elektronickým vypĺňaním správy z kontroly, integráciu CC s eKNM v systéme IACS,
* v rámci zefektívnenia vnútorných procesov PPA bola uvedená do prevádzky nová aplikácia HelpDesk a aplikácia pre zverejňovanie zmlúv na webe Centrálny register zmlúv.

V roku 2014 pokračovala príprava projektu tak, aby žiadatelia mohli zasielať žiadosti elektronicky cez portál PPA a vyplnené formuláre sa importovali do agendových systémov. Elektronický dokument sa postupne stane náhradou listinného, čo zvýši efektivitu a transparentnosť činnosti organizácie a priblíži ju potrebám žiadateľov o finančnú pomoc.

**Ústredný kontrolný a skúšobný ústav poľnohospodársky (UKSUP)** v roku 2014 začal s procesom dobudovania a modernizácie optickej siete v centrále UKSUP na Matuškovej ulici. V roku 2015 prebehne samotná realizácia projektu a následne bude organizácia pripravená na vyšší nápor na dátovú komunikáciu, vzhľadom na náročnejšie IS, ktoré sú pripravované do budúcnosti aj vzhľadom na pripravovanú migráciu IS do vládneho dátového centra, prípadne na VOIP technológiu.

Bola vypracovaná aj podrobná analýza pre vznik komplexného interného IS pre potreby elektronických interných riadiacich procesov a zároveň analýza pre vznik nového registra ISPOR pre potreby odboru Registrácie pesticídov, čoho výsledkom bolo vypracovanie kompletnej projektovej dokumentácie pre samotnú realizáciu týchto IS. K realizácií oboch projektov/IS zatiaľ nedošlo kvôli nedostatku finančných prostriedkov. Žiadosť o potrebné finančné prostriedky na samotnú realizáciu bola podaná.

**Plemenárske služby SR (PS SR) v** roku 2014 rozbehli modernizáciu informačno-komunikačných technológií. Obmenili sa fyzické servery a súčasne sa rozšírila potrebná disková kapacita. Z pôvodných serverových operačných systémov Windows Server 2008 sa prešlo na doteraz najnovší operačný systém Windows Server 2012R2, ktoré boli implementované do virtualizovaného prostredia, čím sa docielilo efektívnejšie využitiehardwarových prostriedkov fyzických serverov so zvýšením spoľahlivosti a zníženou dobou obnovy v prípade neplánovaných výpadkov. Do serverovne bol dotiahnutý optický kábel, čím došlo k navýšeniu dátovej priepustnosti internetového pripojenia. Pôvodná metalická linka sa ponechala ako záložná. V tom istom roku boli všetky počítače zaradené do Systému Centra Configuration Managera 2012 kvôli prehľadnejšej a jednoduchšej správe softwarových licencií.

V oblasti kontroly úžitkovosti a kontroly dedičnosti hospodárskych zvierat bol v priebehu roka 2014 zavedený nový systém zberu dát pre hovädzí dobytok pomocou mobilných ručných terminálov. Tieto terminály umožňujú kompletné zadanie požadovaných informácií, čím sa zrýchlil a zefektívnil doterajší spôsob zasielania získaných údajov.

V roku 2014 pokračovali práce na projekte vývoja nového internetovo orientovaného informačného systému s názvom Plemenársky informačný systém (PLIS),[www.plis.sk](http://www.plis.sk), ktorý rieši problematiku kontroly úžitkovosti, dedičnosti a reprodukcie hovädzieho dobytka, ošípaných, oviec a kôz. Jeho vývoj je realizovaný pre prostredie - Windows Server 2008, databáza - Microsoft SQL Server 2008 a aplikácia vzniká vo vývojovom prostredí Microsoft Visual Studio 2008. V tomto roku bola stabilizovaná štruktúra celej databázy a programové chody pre pravidelnú migráciu dát z pôvodného prostredia, čo umožnilo využívanie voľnej zóny, ktorá ponúka voľne publikované informácie z kontroly úžitkovosti, dedičnosti,  reprodukcie a hodnotenia podľa jednotlivých hospodárskych zvierat a pre hovädzí dobytok spustiť zabezpečenú zónu. Systém  PLIS ponúka svoje výstupy užívateľom v tlačenej forme a cez Internet priamo na počítači užívateľa, chovateľa.

**Agrokomplex – Výstavníctvo Nitra** spustil v roku 2014 ostrú verziu elektronickej registrácie pozvánok vystavovateľov a zaviedol digitálne skenovanie týchto vstupeniek na viacerých vstupoch do výstaviska. Taktiež bola rozšírená spolupráca s portálom Zľavomat a vstupenky Zľavomatu sú digitálne spracovávané. Navýšením rýchlosti internetu a novým WiFi vysielačom sa v roku 2014 podarilo zvýšiť komfort a rýchlosť internetu pre vystavovateľov.

**Agroinštitút Nitra, štátny podnik** v roku 2014, v rámci činnosti Centra informačných služieb a technológií, zabezpečoval plnenie úloh rezortu pôdohospodárstva a rozvoja vidieka pri poskytovaní informácií laickej i odbornej verejnosti prostredníctvom prevádzky aktualizovaných internetových stránok. Ďalej plnil úlohy súvisiace so zabezpečením účinného a efektívneho prístupu k informáciám a informačným zdrojom pre rezort pôdohospodárstva a rozvoja vidieka, úlohy vyplývajúce z medzinárodných záväzkov národného strediska AGRIS FAO, úlohy vyplývajúce z poskytovania a výmeny vedecko-technických informácií vo vzťahu k FAO (Depozitná knižnica FAO), čím sprostredkovával informačné prepojenie rezortu s národným a medzinárodným prostredím.

V súlade s požiadavkami bola zabezpečená nepretržitá prevádzka, zálohovanie, spracovanie a aktualizácia webového sídla – internetových stránok MPRV SR, stránok Značka kvality SK, Politika kvality, projektu Školské ovocie a technologická údržba a aktualizácia obsahu informačných nástrojov rezortu – Agrofórum a Agrokatalóg. Podľa pokynov a požiadaviek pracovníkov MPRV SR boli pravidelne vykonávané aktualizácie internetových stránok v požadovanom čase a kvalite.

V zmysle zabezpečenia úloh vyplývajúcich z medzinárodných záväzkov Agroinštitút Nitra, štátny podnik koordinoval prispievanie Slovenskej republiky do globálneho informačného systému pre poľnohospodársku vedu a technológiu AGRIS FAO. Za SR sa v roku 2014 vyexportovalo do globálnej databázy AGRIS FAO 440 záznamov, ktoré boli spracované v Národnom stredisku, v Slovenskej poľnohospodárskej knižnici pri SPU Nitra, Slovenskej lesníckej a drevárskej knižnici pri TU Zvolen a na Ústave vedeckých informácií a v knižnici Univerzity veterinárneho lekárstva a farmácie v Košiciach.

Depozitná knižnica FAO (DK FAO) je unikátne špecializované knižnično-informačné pracovisko so zameraním na poľnohospodárstvo, výživu, potravinárstvo, lesníctvo a rozvoj vidieka. Plní úlohy vyplývajúce z poskytovania a výmeny vedecko-technických informácií vo vzťahu k FAO. Fond DK FAO v roku 2014 obsahoval 2 167 publikácií. Všetky dokumenty boli spracované podľa príslušných ISO noriem a pravidiel pre popis dokumentov a záznamy boli uvedené v prírastkovom zozname (tlačená a elektronická verzia) a v súbornom katalógu knižničného fondu rezortu pôdohospodárstva Agrokatalóg.

**Agentúra pre rozvoj vidieka (ARVI), Nitra** v roku 2014 zhromažďovala, analyzovala a šírila informácie v oblasti rozvoja vidieka, poskytovala poradenstvo podnikateľským subjektom, verejnému a neziskovému sektoru na vidieku, terénne poradenstvo, zúčastňovala sa na výstavách zameraných na poľnohospodárstvo a rozvoj vidieka, spolupracovala na úrovni lokálnych partnerstiev, spolupracovala na národnej a nadnárodnej úrovni, odborných pracovných stretnutiach, konferenciách a seminároch. Spolupracovala na koncepcii rozvoja vidieka s programovým obdobím PRV SR 2007 – 2013, v ktorej sa aktualizovala databáza zrealizovaných projektov. Spolupodieľala sa na vytváraní nových koncepcií programového obdobia PRV SR 2014 – 2020. Rozširuje aktivity NSRV SR a podporuje rozvoj ekonomických aktivít na vidieku. V súlade s požiadavkami je zabezpečená neustála prevádzka a aktualizácia webovej stránky.

**Národné poľnohospodárske a potravinárskeho centrum** **(NPPC)** **Lužianky** vzniklo spojením 7 samostatných subjektov a ich detašovaných pracovísk, z čoho vyplynula potreba analýzy technického stavu, softvérového vybavenia, personálnej štruktúry, organizačného začlenenia a iných podmienok prevádzky  na pracoviskách IT všetkých pripojených subjektov. V prvom kvartáli roku 2014  bola  uskutočnená rozsiahla analýza  stavu IKT na všetkých pracoviskách NPPC, ktorá jednoznačne preukázala potrebu zosúladiť heterogénne podmienky informatiky na báze reálne fungujúcej logickej infraštruktúry.
Pre dosiahnutie vybudovania jednotnej informatickej platformy a optimálneho vynakladania prostriedkov na IKT v podmienkach NPPC bola vypracovaná predbežná  koncepcia rozvoja IKT NPPC ako celku s prihliadnutím na špecifiká jednotlivých pracovísk  a ich  záväzkov vo vzťahu k potrebe prístupu verejnosti k vybraným informačným zdrojom, ktoré tieto pracoviská generujú  ako aj v súvislosti s budovaním multiprotokolovej siete MPRV SR a migrácie do príslušných cloudových štruktúr. V priebehu roku 2014 prebehlo administratívne vysporiadanie vlastníctva internetových domén, ktorých držitelia ako bývalé samostatné subjekty začlenením do NPPC stratili právnu subjektivitu.

Vo **Výskumnom ústave pôdoznalectva a ochrany pôdy (VÚPOP) Bratislava** sa za účelom plnenia odborných úloh a projektov v rámci kontraktov s MPRV SR a PPA ako aj v rámci výskumných úloh priebežne počas roka 2014 aktualizovali priestorové vrstvy a datasety. Jedná sa najmä o register poľnohospodárskych produkčných blokov (LPIS), vrstvu bonitovaných pôdno-ekologických jednotiek (BPEJ) ako odbornej činnosti Pôdnej služby. Aktualizovali sa aj informačné systémy národného systému pre odhad úrod a produkciu poľnohospodárskych plodín, GIS vrstvy pre informatizáciu a kontrolu „Dobrých poľnohospodárskych a environmentálnych podmienok“ (GAEC) a register pre pestovanie plodín na výrobu biopalív.

Začali sa vytvárať GIS vrstvy v súvislosti s greeningom, ako sú GIS vrstva citlivých trvalých trávnych porastov, referenčná vrstva TTP 2012, GIS vrstva oblastí ekologického záujmu. V súvislosti s legislatívnymi zmenami EÚ bola vytvorená GIS vrstva poľnohospodárskych plôch v zmysle článku 4 písmena c) bodu iii) nariadenia Európskeho parlamentu a Rady (EÚ) č. 1307/2013, kde je poľnohospodárska činnosť definovaná ako vykonávanie minimálnej činnosti na poľnohospodárskych plochách prirodzene ponechaných v stave vhodnom na pastvu alebo pestovanie.

Čiastkový monitorovací systém – pôda: v spolupráci so Slovenskou agentúrou životného prostredia v Banskej Bystrici prešla nedávno databáza monitoringu pôd SR kompletnou reštrukturalizáciou za účelom prepojenia s Informačným systémom environmentálnych záťaží (ISEZ). Išlo o obsahovú harmonizáciu databázy, prebudovanie pôvodnej štruktúry databázy a migráciu z databázy MS Access do geodatabázy na platforme ORACLE. Zároveň sa vybudovali sieťové aj webové služby pre publikovanie priestorových informácií monitoringu pôd SR, ktoré sú v súlade s OGC (WMS, WFS, SOAP, REST). Prostredníctvom týchto služieb sú používateľovi poskytnuté atribútové informácie a samotné dáta. Služby sú stavané na platforme ArcGIS Server 10.0. Pre verejnosť sú publikované priestorové a atribútové údaje ČMS-Pôda dostupné cez enviroportál na stránke ISEZ (<http://envirozataze.enviroportal.sk/>, <http://envirozataze.enviroportal.sk/Mapa/> alebo cez sieťové služby). Okrem toku informácií v rámci rezortov MPRV SR a MŽP SR, informácie po vstupe SR do spoločenstva EÚ získavajú nadnárodný charakter s potrebou ich postupnej kompatibility. Predovšetkým sa jedná o reporting informácií a výstupov vo vzťahu k JRC (Joint Research Centre) v Ispre (Taliansko), ako aj vo vzťahu k EEA (European Environmental Agency) so sídlom v Kodani (Dánsko). Monitoring pôd sa tak stáva prostriedkom pre riadenie ochrany pôdy a využívanie krajiny v celoeurópskom priestore.

Tvorba metadát pre údaje v správe VÚPOP v rámci implementácie smernice INSPIRE - Výskumný ústav pôdoznalectva a ochrany pôdy je správcom priestorových údajov o pôde a je zodpovednou inštitúciou pre tému pôda v zmysle zákona č. 3/2010 Z.z. o národnej infraštruktúre pre priestorové informácie (NIPI). V rámci úlohy za rok 2014 došlo k doplneniu metadát pre série dát, údajové sady (LPIS, BPEJ, ČMS Pôda, ...) a služby (ČMS Pôda) v metainformačnom katalógu MPRV SR, ktorého účelom je integrovať všetky rezortné metadáta.